Valitusten määrä on ollut volyymiltään aivan poikkeuksellinen ja koskenut erityisesti sopimusten ja laskutuksen virheitä.

Kuluttaja-asiamies vie Fi-Nergy Voiman markkinaoikeuteen. Kuvituskuva. Satumaari Ventelä

Kuluttaja-asiamies vie sähköyhtiö Fi-Nergy Voiman markkinaoikeuteen, tiedottaa Kilpailu- ja kuluttajavirasto. Sähköyhtiö Fi-Nergy on aiheuttanut monille kuluttajille ongelmia, joita yhtiö ei ole kuluttaja-asiamiehen valvontatoimenpiteistä huolimatta korjannut.

Iltalehti kertoi tammikuussa, että yhteensä 700 sähköyhtiö Fi-Nergyn asiakasta oli ollut kuluttaja-asiamiehelle ja kuluttajaneuvontaan yhteydessä vuonna 2019 ja tammikuun 2020 aikana. Tuolloin kuluttaja-asianmies kohdisti yhtiöön valvontatoimenpiteitä, joita ei kuitenkaan korjattu. Ongelmat eivät ole kuitenkaan loppuneet.

Tammi-helmikuussa yhtiöön liittyviä yhteydenottoja on tullut lisää, aikavälillä kaikkiaan 460. Kuluttaja-asiamies pitää tätä ”täysin poikkeuksellisena määränä muihin sähkönmyyntiyhtiöihin verrattuna”.

Kuluttaja-asiamies ryhtyy nyt järeämpiin keinoihin ja hakee markkinaoikeudelta useaa eri kieltoa yhtiölle. Jokaista kieltoa vaaditaan tehostettavaksi 100 000 euron uhkasakolla.

Erityisesti sopimusten ja laskutuksen virheitä

Yhtiön asiakkaat ovat kertoneet erityisesti sopimusten ja laskutuksen virheistä. Fi-Nergyn asiakaspalveluun on ollut lähes mahdotonta saada yhteyttä, jotta ongelmia olisi saatu ratkaistua.

– Kuluttajien kannalta on huolestuttavaa, että yritys toimii poikkeuksellisen monessa perusasiassa selkeiden säännösten vastaisesti, kuluttaja-asiamies Katri Väänänen korostaa.

Markkinaoikeuteen on tulossa pitkä lista kieltovaatimuksia. Haettavat kiellot koskevat yhtiön laskutus- ja sopimuskäytäntöjä sekä niihin liittyvää asiakasviestintää.

Kuluttaja-asiamies vaatii muun muassa, että markkinaoikeus kieltää Fi-Nergyä muuttamasta sopimusehtojaan ilman, että asiakkaalle on ilmoitettu muutoksesta, sen perusteesta ja mahdollisesta oikeudesta irtisanoa sopimus vähintään kuukautta ennen muutoksen voimaantuloa. Lisäksi kieltoa vaaditaan sille, että yhtiö muuttaa yksipuolisesti toistaiseksi voimassa olevia sopimuksia sähkön pörssihinnan vaihteluja suoraan seuraaviksi sopimuksiksi.

Fi-Nergy poikkeaa muista sähköyhtiöistä siinä, että se laskuttaa asiakkaitaan pääosin ennakolta. Kuluttajat ovat saaneet laskuja sattumanvaraisesti, vaikka laskutusväliksi on sovittu kaksi kuukautta ja laskut ovat olleet suurempia kuin sähkön arvioitu todennäköinen vuosikulutus.

Asiakkaat eivät myöskään ole saaneet yhtiöltä todelliseen kulutukseen perustuvia laskuja tasaisin väliajoin. Kuluttaja-asiamies vaatii, että markkinaoikeus kieltää yhtiötä menettelemästä edellä mainituilla tavoilla ja että Fi-Nergyn pitää ilmoittaa ennakkolaskutuksesta ennen sopimuksen tekemistä.

Fi-Nergy ei myöskään ole toimittanut asiakkailleen loppulaskuja sähkömarkkinalain mukaisessa kuuden viikon määräajassa sähköntoimituksen päättymisestä. Lisäksi asiakkaat ovat joutuneet odottamaan maksamiensa ennakkomaksujen hyvittämistä useita kuukausia.

Kuluttaja-asiamies vaatiikin hakemuksessaan korjausta näihin menettelyihin. Fi-Nergyn tulee hyvittää asiakkailleen ennakkomaksuista jääneet saatavat viimeistään kahden viikon kuluttua siitä, kun loppulaskun toimittamista koskeva kuuden viikon määräaika on päättynyt.

Sähkösopimusten teko puhelimessa hankalaa

Kuluttajalle on myös muun muassa saatettu myydä uusi Fi-Nergyn sähkösopimus, vaikka hänellä on voimassa oleva määräaikainen sopimus toisen yhtiön kanssa.

Uusi sopimus on jäänyt odottamaan alkamistaan jopa yli vuodeksi, jona aikana olosuhteet ja esimerkiksi hinta ehtivät muuttua. Fi-Nergy on myynyt kuluttajille myös erillistä palvelusopimusta, jota yhtiö on ryhtynyt laskuttamaan jo ennen kuin sähkösopimus on tullut voimaan.